钦定古今图书集成/明伦汇编/氏族典/第078卷 > 吴遵路
## 钦定古今图书集成/明伦汇编/氏族典/第078卷 > 吴遵路

按《宋史吴遵路传》：“遵路，字安道，第进士，累官至殿中
丞，为秘阁校理。章献太后称制，政事得失，下莫敢言。
遵路条奏十馀事，语皆切直。忤太后意，出知常州。累
迁尚书司封员外郎，权开封府推官，改三司盐铁判
官，加直史馆，为淮南转运副使。会罢江淮发运使，遂
兼发运使事，迁工部郎中。坐失按蕲州王蒙正故入
部吏死罪”，降知洪州，徙广州，辞不行。是时，发运司既
复置使，乃以为发运使，未至，召修起居注。元昊反，建
请复民兵。除天章阁待制、河东路计置粮草。进兵部
郎中、权知开封府。时宋庠、郑戬、叶清臣皆宰相吕夷
简所不悦，遵路与三人雅相厚善，夷简忌之，出知宣
州。徙陕西都转运使，迁龙图阁直学士、知永兴军，卒。
遵路幼聪敏，既长，博学知大体，性夷雅慎重，寡言笑，
善笔札。其为政简易，不为声威，立朝敢言，无所阿倚，
平居廉俭无他好，既没，室无长物。